KIRJALLINEN KYSYMYS E-0150/01 esittäjä(t): Reimer Böge (PPE-DE) komissiolle. Lisätiedot naudanlihan merkinnässä.



Virallinen lehti nro 261 E , 18/09/2001 s. 0048 - 0049



KIRJALLINEN KYSYMYS E-0150/01 esittäjä(t): Reimer Böge (PPE-DE) komissiolle (31. tammikuuta 2001) Aihe: Lisätiedot naudanlihan merkinnässä Juuri ennen kuin BSE-testejä koskevat säännöt tulivat voimaan, eräs Saksan elintarvikekaupan merkittävä yritys oli tehnyt vapaaehtoisia BSE-testejä kaikille teurastetuille naudoille. Asiasta vastaava viranomainen kielsi kuitenkin testejä koskevat tiedot merkinnöissä asetuksen (EY) N:o 1760/2000(1) nojalla. Yritys oli ehdottanut neljää vaihtoehtoa tietojen merkitsemisen hyväksymistä varten. Saksan valtion maatalous- ja elintarvikevirasto hylkäsi kaikki neljä versiota ja perusteli tämän sillä, että harhaanjohtavia tai epäselviä tietoja ei voida hyväksyä asetuksen N:o 1760/2000 16 artiklan 2 kohdan nojalla. Ehdotukset olivat seuraavat: 1. Tämä liha on BSE-testattu. Testi ei anna ehdotonta varmuutta, mutta kuitenkin enemmän turvaa! 2. Vapaaehtoisesti BSE-testattu (prionitesti). Panoksemme riskin vähentämiseksi. 3. Vapaaehtoisesti BSE-testattu. Prionitesti. Parempi turva kuluttajille. 4. Paras mahdollinen kuluttajansuoja. Vapaaehtoisesti BSE-testattu. Ei ehdotonta varmuutta. Mitä mieltä komissio on ehdotusten hylkäämisestä? Katsooko komissiokin, että ehdotukset ovat ristiriidassa asetuksen N:o 1760/2000 kanssa ja siksi niitä ei voida hyväksyä, vai onko viranomainen komission mielestä pikemminkin tulkinnut asetusta liian ankarasti? (1) EYVL L 204, 11.8.2000, s. 1. Franz Fischlerin komission puolesta antama vastaus (4. huhtikuuta 2001) Komissio on tietoinen siitä, että alan toimijat eräissä jäsenvaltioissa ovat vedonneet maansa viranomaisiin, jotta naudanliha voitaisiin vapaaehtoisesti varustaa merkinnällä, josta kävisi ilmi naudanlihan lähteenä käytettyjen eläinten BSE-asema (bovine spongiform encephalopathy). Saksan tapauksessa on haettu virallista lupaa merkinnöille, joissa viitattaisiin näille eläimille tehtyihin BSE-testeihin ja tällaisen naudanlihan pienempään terveysriskiin. Ensinnäkin komissio haluaa muistuttaa, että tähänastisten yhteisön tasolla ja kansallisella tasolla toteutettujen kansanterveyttä koskevien toimenpiteiden ensisijaisena tavoitteena on varmistaa, että kaikki yhteisön markkinoilla myytävä naudanliha on yhtä turvallista. Jos jollekin alan toimijalle annettaisiin lupa tehdä ero itse myymänsä naudanlihan ja kilpailijan myymän naudanlihan välillä, koska tämä katsoo noudattavansa kaikkiin alan toimijoihin tasapuolisesti sovellettavaa kansanterveyttä koskevaa toimenpidettä, tämä toisi komission mielestä kyseiselle toimijalle perusteetonta hyötyä ja lopulta hämmentäisi kuluttajia. Tällainen merkintä nimittäin loisi harhaanjohtavan käsityksen siitä, että muiden kuin tätä merkintää käyttävien toimijoiden myymä naudanliha on vähemmän turvallista. Kuten myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä 20. maaliskuuta 2000 annetun Euroopan parlamentin ja neuvoston direktiivin 2000/13/EY(1) 2 artiklan 1 kohdassa säädetään, merkintöjä koskevan yhteisön lainsäädännön periaatteena on, että merkinnät eivät saa olla omiaan johtamaan ostajaa harhaan esittämällä elintarvikkeella olevan erityisiä ominaisuuksia, kun tosiasiassa kaikilla samanlaisilla elintarvikkeilla on sellaisia ominaisuuksia. Nautaeläinten tunnistus- ja rekisteröintijärjestelmän käyttöönottamisesta sekä naudanlihan ja naudanlihatuotteiden pakollisesta merkitsemisestä ja neuvoston asetuksen (EY) N:o 820/97 kumoamisesta 17. heinäkuuta 2000 annetun Euroopan parlamentin ja neuvoston asetuksen (EY) N:o 1760/2000(2) 16 artiklan 2 kohdassa säädetään lisäksi, että jäsenvaltion on hylättävä harhaanjohtavia tai epäselviä tietoja sisältävät vapaaehtoiset merkinnät. Tämän vuoksi komissio katsoo, että Saksan viranomaisilla on käytettävissään selkeä oikeusperusta, jonka perusteella ne voivat hylätä sellaiset vapaaehtoiset merkinnät, jotka liittyvät naudanlihan lähteenä käytettyjen eläinten BSE-asemaan. (1) EYVL L 109, 6.5.2000. (2) EYVL L 204, 11.8.2000.